An mga gawad na ini itinatao sa mga parasurat gikan sa lambang mga nasyon na minabilog kan Asosasyon kan mga Nasyon sa Sur-Subangan na Asya, alagad bakong gabos na mga nasyon sa ASEAN igwa nin representasyon lambang taon. Minsan an gawad itinatao para sa sarong espesipikong gibo nin awtor, o para sa sarong gawad nin panghabang-buhay na pagkamtan. An mga panurat na tinatawan nin onra minairiba-iba asin kabali digdi an mga rawitdawit, halipot na usipon, nobela, drama pan-entablado, usipon banwaan, siring man mga pan-akademiko asin panrelihiyosong gibo-gibo.